Bagi novel asal 2011, lihat Tuan Rumah Pembantu Rumah (novel).

***Tuan Rumah Pembantu Rumah*** merupakan siri drama televisyen komedi Malaysia 2015 arahan Azman Yahya, yang diadaptasi dari novel 2011 dengan judul sama karya Orkid Edyliyne. Dibintangi oleh Nad Zainal, Zoey Rahman, Ramona Zamzam, Hisyam Hamid dan Syafiq Kyle, siri ini bersiaran di TV3 dari 31 Mei 2014 hingga 12 Julai 2014.

Siri ini boleh didapati melalui penstriman dalam talian di saluran YouTube rasmi TV3.

Sinopsis
--------

Mengisahkan tentang Intan Asha Areen (Nad Zainal) yang kecewa dengan tunangnya, Taufeeq (Hisyam Hamid) kerana Taufeeq curang bersama wanita lain, Bellarina (Ramona Zam Zam). Kemudian, Areen membuat keputusan untuk membawa diri bagi menenangkan hatinya.

Areen mahu melupakan kisah sedih hidupnya dan mulakan kehidupan yang baru. Lalu, Areen mencari pekerjaan di tempat yang tiada sesiapa mengenalinya. Dengan bantuan Sara (Syahira), Areen berjaya mendapat pekerjaan sebagai pembantu rumah di rumah Puan Juria (Aleza Shadan). Areen memperkenalkan dirinya sebagai Asha dan merahsiakan tentang latar belakang diri.

Ketika Areen memulakan tugasnya sebagai pembantu rumah, kereta mewah milik anak tuan rumah iaitu Emir (Zoey Rahman) telah melanggar lopak dan menyebabkan Areen kebasahan. Insiden itu menyebabkan Areen tidak menyukai Emir. Tambahan pula, di rumah Emir suka mengarah Areen dengan bertutur dalam bahasa Inggeris. Areen pula sengaja berlakon seolah-olah dia tidak faham bahasa Inggeris. Areen turut menggelarkan Emir sebagai ZE:A celup kerana rupa Emir seperti artis K-pop kumpulan ZE:A.

Hari demi hari, Emir semakin ligat mengacau Areen kerana dia menyangka Areen seorang yang lurus bendul. Ada sahaja rancangan Emir untuk kenakan Areen. Emir tidak tahu bahawa Areen sebenarnya anak orang kaya dan sebelum ini bekerja sebagai ketua chef di hotel milik keluarga Areen.

Lut (Syafiq Kyle) iaitu pemandu peribadi keluarga Emir telah jatuh hati pada Areen sejak kali pertama mereka bertentangan mata. Lut sentiasa mengambil peluang untuk mendekati Areen. Kehadiran Lut turut disenangi oleh Areen. Kemesraan yang terbit di antara mereka berdua membuatkan Emir cemburu. Kemudian, Emir membuat keputusan untuk mengikuti segala pergerakan Lut dan Areen bagi memastikan mereka berdua tidak mempunyai hubungan lebih dari seorang kawan. Pelbagai insiden lucu terjadi apabila Emir berusaha untuk menjarakkan Areen dari Lut.

Ketika Areen membersihkan kawasan stor rumah, dia terjumpa seekor tikus. Areen terus menjerit dan melompat di atas dukungan Emir sehingga mereka berdua bertentangan wajah. Perasaan malu menghimpit mereka berdua. Sejak itu, Areen merasakan ada satu perasaan berbeza timbul dalam dirinya terhadap Emir. Bagi menutup perasaannya, setiap kali bertembung dengan Emir pasti Areen sengaja memulakan pertengkaran.

Sementara itu, Emir hairan apabila mendengar Areen fasih bertutur dalam bahasa Inggeris dan Perancis. Emir mula tertanya siapakah Areen sebenarnya. Dia semakin curiga terhadap Areen apabila melihat Tuan Fadhiludin (Hilal Azman) iaitu ayah Areen memujuk gadis itu agar pulang ke rumah. Lalu, Emir segera menyiasat latar belakang Areen dengan pergi ke hotel milik keluarga Areen. Selepas itu barulah Emir tahu bahawa pembantu rumahnya selama ini merupakan seorang chef dan anak orang berada.

Taufeeq pula kembali untuk mencari Areen selepas terdesak oleh kerana dia bakal kehilangan pekerjaan. Ketika Taufeeq bertemu Areen dia ingin menyentuh pipi Areen. Namun, Emir yang mengekori Areen dalam diam telah menyerang melulu dan menumbuk muka Taufeeq serta mengaku dia adalah kekasih Areen. Areen geram dengan tindakan Emir dan mereka berdua terus bertekak. Tanpa disedari, Emir terlepas cakap yang dia sukakan Areen. Emir turut menggunakan kuasa veto sebagai tuan rumah yang ada padanya untuk memaksa Areen menjadi teman wanitanya. Apakah yang akan terjadi selepas itu?

Pelakon
-------

### Pelakon utama

* Nad Zainal sebagai Intan Asha Areen
* Zoey Rahman sebagai Emir Jihan
* Ramona Zamzam sebagai Bellarina Herin
* Hisyam Hamid sebagai Taufeeq Badri
* Syafiq Kyle sebagai Lutfi Adif

### Pelakon pembantu

* Afzan A. Rahman sebagai Irham Reman
* Hilal Azman sebagai Tuan Fadhiludin
* Aleza Shadan sebagai Puan Juria
* Nonny Nadirah sebagai Hani
* Emma Akma sebagai Puan Syafiqa
* Sofea Shaheera sebagai Puan Suhaili
* Ema Bibi Azman sebagai Anita Zahra
* Zazly Baginda sebagai Tuan Hafiz
* Eddie Jufri sebagai Indrian Danni
* Manan Sulaiman sebagai Tuan Kamil Alfian
* Kay Maria sebagai Aishah

### Pelakon kanak-kanak

* Qistina Raisah sebagai Lia
* Amanda Rose sebagai Erica

### Penampilan khas

* Sasha Saidin

Rujukan
-------

1. ↑  Sinopsis drama bersiri Tuan Rumah, Pembantu Rumah Sensasi Selebriti (22 Mei 2014). Dicapai pada 19 Mei 2015.
2. ↑  *Tuan Rumah Pembantu Rumah (2014): Episod Penuh*. *YouTube*. TV3. Dicapai pada 9 Disember 2019.

Pautan luar
-----------

* *Tuan Rumah Pembantu Rumah*  di Pangkalan Data Filem Internet (IMDb)